

**MINISTERUL FINANŢELOR**

Raport privind situația economică și bugetară pe primele șase luni ale anului 2025

**Cuprins**

[I. Evoluții macroeconomice recente ale economiei românești 1](#_Toc204685895)

[II. Politica fiscal-bugetară aferentă anului 2025 10](#_Toc204685896)

[III. Execuția bugetară pe primul semestru al anului 2025 19](#_Toc204685897)

[IV. Finanțarea deficitului bugetar și datoria publică 32](#_Toc204685898)

[V. Absorbția fondurilor externe nerambursabile 35](#_Toc204685899)

[Concluzii 37](#_Toc204685900)

1. **Evoluții macroeconomice recente ale economiei românești**

Anul 2025 a continuat să fie marcat de un climat dificil, caracterizat de amplificarea incertitudinilor, atât la nivel global, cât şi intern, dar şi de un grad redus de predictibilitate. Pe lângă persistenţa şocurilor multiple, care s-au manifestat simultan, a eforturilor de corecţie a dezechilibrelor macroeconomice interne, induse de deficitele gemene ridicate, şi a continuării provocărilor structurale la nivelul economiilor europene, s-a produs o deteriorare a relaţiilor comerciale internaţionale în prima parte a acestui an. Această evoluţie a fost determinată de modificarea politicii comerciale a SUA, care a condus la o fragmentare economică, cât şi la o reconfigurare la nivel mondial a lanţurilor de distribuţie.

În acest context, pe primul semestru al anului 2025 activitatea economică a încetinit, continuând trendul descendent care s-a manifestat începând cu a doua jumătate a anului anterior. Conform datelor INS (date provizorii 1), p**e primele şase luni ale anului 2025 produsul intern brut** a înregistrat o dinamică modestă comparativ cu perioada similară a anului anterior, respectiv 0,3% pe serie brută şi 1,4% pe serie ajustată sezonier. **Din punct de vedere al elementelor de utilizare**, creşterea economică a fost susţinută de cererea internă al cărei aport de 1,7 puncte procentuale a fost, însă, considerabil diminuat de contribuţia negativă a exportului net.

**Contribuția la creșterea reală a PIB a elementelor de cheltuieli**

****

Ca urmare a continuării marilor proiecte de infrastructură aflate în execuţie şi în concordanţă cu evoluţia lucrărilor de construcţii inginereşti (creştere de 10,5% în primele 6 luni ale anului 2025 comparativ cu perioada corespondentă din anul anterior), investiţiile brute, după declinul din anul 2024, au revenit în teritoriul pozitiv, consemnând o creştere de 2%. Este de evidenţiat faptul că aportului adus de investiţiile brute la creşterea economică (0,5 puncte procentuale) i s-a adăugat şi contribuţia de 0,8 puncte procentuale a variaţiei stocurilor, pe total acumularea brută susţinând avansul produsului intern brut cu 1,3 puncte procentuale.

Temperarea avansului veniturilor disponibile reale ale populaţiei a indus un comportament prudent din partea consumatorilor. Astfel, dinamica consumului privat a decelerat semnificativ (de la 6% în anul 2024 la 1,3% în semestrul I 2025), aportul său la rata reală de creştere economică fiind de doar 0,9 puncte procentuale. În cadrul consumului guvernamental, atât consumul individual, cât şi cel colectiv al administraţiilor publice au înregistrat evoluţii negative, per total scăderea fiind de 2,3%. Aceste evoluţii au condus la o contribuţie moderată a consumului final la creşterea economica reală de numai 0,4 puncte procentuale.

În condiţiile unei oferte interne limitate, cererea pentru investiţii şi consum a fost acoperită, în mare parte, prin majorarea importului de bunuri şi servicii (+5,6%), în timp ce exportul de bunuri şi servicii a înregistrat o creştere moderată, respectiv de 2,8%, rezultând astfel o contribuţie negativă a exportului net la dinamica PIB de 1,4 puncte procentuale.

**Pe componente de formare**, valoarea adăugată brută totală s-a diminuat cu 0,2% comparativ cu perioada similară, în timp ce impozitele nete pe produs, cu o majorare de 5,0%, au avut un aport la creşterea economică de 0,5 puncte procentuale.

Construcțiile au reprezentat cel mai dinamic sector din economie. După un an 2024 cu rezultate nefavorabile, în semestrul I s-a înregistrat o revenire consistentă ca urmare a unui efect de bază, cu o majorare a VAB de 5,6% şi o susţinere a ratei reale a PIB cu 0,3 puncte procentuale. Contribuția construcțiilor a fost anulată de evoluţia slabă a sectorului industrial, cu o diminuare a VAB de 1,5% şi o reducere a avansului economic cu 0,3 puncte procentuale.

Volumul de activitate din sectorul serviciilor s-a redus comparativ cu semestrul I 2024 cu 0,3%. Creșterile obținute de ramurile sectorului terțiar au fost modeste, doar 1,1% în informații şi comunicații şi 0,1% în domeniul administrație publică şi apărare, în timp ce în ramurile activități profesionale, științifice şi tehnice (-2,9%), intermedieri financiare şi asigurări (-0,4%), activități de spectacole, culturale şi recreative (-0,2%) şi comerț, transporturi, hoteluri şi restaurante (-0,2%) activitatea s-a contractat. Pe total sectorul serviciilor a diminuat creșterea economică cu 0,2 puncte procentuale.

Valoarea nominală a produsului intern brut realizată în semestrul I 2025 de 826,3 miliarde lei a rezultat în condițiile unui deflator de 7,6% şi a unei creșteri, în termeni reali, de 0,3%. În termeni nominali, produsul intern brut s-a majorat față de semestrul I 2024 cu 7,9%.

**Contribuția la creșterea reală a PIB a elementelor de creare**

****

**Sectorul industrial** a înregistrat, în primele șase luni ale anului, o scădere a activității cu 2,0% comparativ cu perioada ianuarie – iunie 2024, două dintre cele trei componente ale producției industriale aflându-se în teritoriu negativ (-2,4% industria prelucrătoare, -1,1% industria extractivă), respectiv o creștere ușoară de 0,6% în cazul producției şi furnizării de energie, fapt care arată o tendință de atenuare a reducerilor comparativ cu evoluțiile anterioare. Menținerea scăderilor din sectorul industrial a fost şi continuă să fie determinată în principal de cererea externă redusă, cât şi de o pierdere de competitivitate, iar perspectivele de revenire depind în mare măsură de evoluțiile economice ale principalilor parteneri externi.

**Cele mai mari dificultăți** continuă să se manifeste în domeniul fabricării de mașini, utilaje și echipamente, unde activitatea a scăzut cu 15,4%, în principal din cauza reducerii cererii externe. Industria ușoară continuă să-şi mențină tendința descendentă din anul anterior, înregistrând în primul semestru scăderi semnificative: -23,8% în fabricarea produselor textile, -18,1% în fabricarea articolelor de îmbrăcăminte, iar industria metalurgică – un sector cu consum energetic ridicat – a consemnat o diminuare de 15,3%. S-au înregistrat evoluții negative şi în cazul fabricării substanțelor şi a produselor chimice (-9,9%), afectată în ultimii ani de probleme structurale, precum închiderea unor unități de producție și creșterea costurilor cu energia. Un rezultat nefavorabil similar s-a înregistrat şi pentru ramura prelucrării lemnului (-9,9%), unde exploatările de masă lemnoasă continuă să fie problematice. În sectorul fabricării autovehiculelor pentru transport rutier, dificultățile persistente din lanțurile internaționale de aprovizionare cu componente, alături de incertitudinile pe piețele externe de profil, au determinat o reducere a producției industriale cu 5,3% în prima parte a anului. Totuși, în trimestrul al doilea s-a conturat o tendință de redresare, producția recuperând 8,4 puncte procentuale din declinul consemnat în trimestrul precedent (doar -1,0% comparativ cu -9,4%).

Producția și furnizarea de energie electrică și termică a crescut uşor cu 0,6%, în primul semestru al anului curent, în contextul unei majorări de 3,5% la nivelul trimestrului II. Creșterea producției de energie electrică şi termică a fost determinată, în principal, de majorarea semnificativă a producției din centralele solare fotovoltaice (+33,6%).

Printre **ramurile care au performat** se regăsesc: fabricarea produselor farmaceutice de bază (+23,2%), pe fondul unei cereri în creștere atât pe plan intern, cât și extern, extracția minereurilor metalifere, cu un avans de 15,4%, susținut de reluarea unor proiecte miniere, precum şi activități de servicii anexe extracției (+15,0%) şi fabricarea produselor de cocserie (+14,8%). Performanțe notabile s-au înregistrat și în ramura fabricării mobilei (+14,7%), precum şi alte activități industriale (+13,6%).

În primul trimestru al anului 2025, **investițiile nete în economie** au înregistrat o creștere în termeni reali de 4,3% comparativ cu aceeași perioadă din 2024, impulsionate în principal de avansul lucrărilor de construcții noi (+10,3%) și al achizițiilor de utilaje, inclusiv mijloace de transport (+2,8%). În schimb, componenta „alte cheltuieli de investiții” a consemnat o contracție de 11,3%, reflectând o reducere a cheltuielilor destinate lucrărilor geologice și de foraj, plantațiilor viticole și pomicole, împăduririlor, studiilor de cercetare și proiectare aferente obiectivelor de investiții, precum și a serviciilor asociate transferului de proprietate.

**Volumul lucrărilor de construcții** a înregistrat o evoluție favorabilă în primul semestru, majorându-se cu 5,9% față de aceeași perioadă din 2024. Această vine după o scădere de 5,9% înregistrată pe ansamblul anului trecut, creșterea fiind influențată de un efect statistic pregnant în primul trimestru (+10,6%). Pe segmente de construcții, s-a remarcat o intensificare a activității în construcții inginerești, cu un avans de 10,5%, deși ritmul de creștere a încetinit în cel de-al doilea trimestrul până la 6,7%, față de 17,0% în trimestrul precedent. Totodată, construcțiile rezidențiale au crescut cu 3,1%, în timp ce sectorul nerezidențial a înregistrat o scădere moderată de 0,7%.

În primele șase luni ale anului 2025, **volumul cifrei de afaceri din comerțul cu amănuntul** (exclusiv comerțul cu autovehicule și motociclete) a înregistrat o majorare cu 2,6%, dinamică inferioară față de avansul anului anterior (8,6%), în contextul unei temperări a puterii de cumpărare. Segmentul produselor nealimentare a continuat să fie principalul motor al creșterii, cu un avans de 5,9%, urmat de vânzările de carburanți, care s-au majorat cu 2,2%. În același timp, vânzările de produse alimentare au consemnat o scădere ușoară, de 1,2%, comparativ cu aceeași perioadă din 2024.

O evoluţie modestă a fost înregistrată şi în cazul **cifrei de afaceri din serviciile de piaţă prestate în principal întreprinderilor**, fiind consemnat un declin de 0,9% față de aceeași perioadă a anului precedent. Evoluţii favorabile s-au remarcat în cazul serviciilor de comunicații, care s-au majorat cu 5,6%, și la categoria alte servicii furnizate întreprinderilor, cu un plus de 1,2%, în cadrul căreia tranzacţiile imobiliare au avut o contribuție semnificativă (+7,5%). Concomitent, sectorul transporturilor a consemnat o pierdere de ritm, producţia de servicii fiind cu 1,9% sub nivelul primului semestru al anului 2024. Au fost înregistrate scăderi mai accentuate în cazul activităților din domeniul producției cinematografice, video, de programe TV și transmisii (-22,0%), precum și în sectorul serviciilor informatice și al tehnologiei informației (-4,4%), domeniul afectat de pierderi de competitivitate, odată cu anularea facilităţilor fiscale.

**Volumul total al cifrei de afaceri din serviciile prestate populației** a crescut cu 0,2% în perioada ianuarie – iunie a anului curent, pe fondul unei dinamici modeste în sectorul turismului unde activitatea agențiilor de profil s-a diminuat cu 13,2%. De asemenea, cifra de afaceri din domeniul jocurilor de noroc și al altor activități recreative a consemnat o reducere de 5,4% față de perioada similară a anului trecut. Pe de altă parte, unele servicii cu caracter individual au avut evoluții pozitive: serviciile de coafură și alte activități de înfrumusețare au înregistrat o creștere semnificativă de 18,7%, ponderea acestora fiind însă redusă, iar activitățile de spălare și curățare a articolelor textile au crescut cu 5,1%. În acelaşi timp, cifra de afaceri pentru hoteluri şi restaurante a consemnat un avans ușor, situându-se cu 1,5% peste nivelul perioadei similare a anului 2024.

**Exporturile de bunuri** au totalizat, în primul semestru al anului 2025, valoarea de 47,7 miliarde euro, marcând o creștere de 3,1% (+1,4 miliarde euro) față de același semestru al anului anterior. Expedierile intra-comunitare, care au generat 71,6% din totalul exporturilor, au înregistrat o creştere de 1,5%, influențată în principal de majorarea livrărilor de maşini şi echipamente pentru transport (+3,0%). În schimb, exporturile către țări din afara UE au avansat cu 7,2%, susținute în principal de livrările de combustibili minerali, lubrifianți și materiale conexe, care au fost de 1,7 ori mai mari.

Exporturile au fost constituite în proporție de peste 47% din maşini şi echipamente pentru transport, care au înregistrat o creştere cu 2,9% faţă de semestrul I al anului 2024 şi din produse ale industriei manufacturiere (fier, oţel, cauciuc, metal, lemn - exclusiv mobilă, articole de îmbrăcăminte şi accesorii, încălțăminte, mobilă şi părțile ei, aparatură de măsură şi control etc.) care, cu o valoare de 13,2 miliarde euro, au reprezentat 27,6% din total.

**Importurile de bunuri** s-au majorat, în prima jumătate a anului 2025, cu 4,9%, până la 64,4 miliarde euro, ritmul de creștere al achizițiilor externe menținând-se încă la valori ridicate. Din totalul importurilor, 72,3% au provenit din spațiul intra-UE, valoarea acestora fiind cu 3,4% mai mare față de aceeași perioadă a anului anterior. În paralel, importurile din extra-comunitare au înregistrat o dinamică mai accelerată, cu un avans de 8,9% față de semestrul similar al anului 2024.

**Evoluția comerțului exterior în perioada ianuarie – iunie 2025**

****

Structura importurilor de bunuri a fost dominată, ca şi în cazul exporturilor, de mașini şi echipamente pentru transport (36,3% din total şi o creștere cu 4,2%) şi mărfuri manufacturate, clasificate în principal după materia primă (16,9% din total şi o majorare cu 2,8%). În același timp, grupa combustibililor minerali, lubrifianți şi materiale derivate şi-a majorat valoarea achizițiilor în intervalul de analiză cu 9,0%, ca urmare a unor cantități mai mari de țiței, gaze naturale şi energie, importate.

**Deficitul comercial FOB-CIF**, în primul semestrul al anului 2025, a atins o valoare de 16,7 miliarde euro, cu 10,5%, reprezentând o diferență valorică de 1,6 mld. euro, din care peste jumătate a fost generată de schimburile intra-comunitare (1,0 mld. euro).

Zona de petrochimie (produse farmaceutice, îngrășăminte, materiale plastice etc.) a generat 41% din deficitul comercial extern înregistrat în primele şase luni ale anului 2025, cu un sold negativ de 6,8 miliarde euro. Al doilea cel mai mare deficit a fost consemnat la categoria mărfurilor manufacturate clasificate în principal după materia primă, cu o pierdere de 3,8 miliarde euro, cele mai afectate fiind grupele de fier și oțel, precum și articolele prelucrate din metal.

Deficitul de alimente şi animale vii, înregistrat în semestrul I 2025, a fost de 2,5 miliarde euro, în creștere cu 91,2 milioane euro, această deteriorare a balanței alimentare fiind cauzată, în principal, de majorarea importurilor de legume și fructe, produse lactate și ouă de păsări, precum şi cafea, ceai, cacao, condimente și înlocuitori ai acestora, pe fondul majorării prețurilor de import, ca urmare a reducerii stocurilor la principalii producători.

 Pierderea înregistrată în schimburile comerciale cu combustibili și lubrifianți a fost de 2,3 miliarde euro şi a constituit 14,0% din nivelul total al deficitului corespunzător primului semestru. În perioada ianuarie-mai a anului curent deficitele la petrol şi cărbune au fost în scădere, în timp ce comerţul cu gaz şi produse industriale obținute din gaz a înregistrat importuri de 2,3 ori mai mari şi o pierdere de 202,5 mil. euro. Concomitent, balanța energiei electrice continuă să se deterioreze, acumulându-se un deficit de 315,3 mil. euro, faţă de excedentul de 22,4 mil. euro din aceeaşi perioadă a anului 2024.

Comerțul cu mașini și echipamente pentru transport a avut un deficit de peste 800 milioane euro în prima jumătate a anului 2025, pe fondul restrângerii activităţilor de producţie în principalele state europene partenere, în special Germania. Deși s-au înregistrat surplusuri la vehicule rutiere, mașini și aparate electrice, precum și alte echipamente de transport, acestea nu au fost suficiente pentru a acoperi deficitele din alte ramuri ale industriei auto.

**Contul curent al balanței de plăți** a înregistrat, în primul semestru al anului 2025, un deficit de 13,9 miliarde euro, cu 19,0% mai mult față de semestrul similar al anului precedent, pe fondul creșterii deficitului comercial cu 13,1% (de la -14,6 miliarde euro la -16,5 miliarde euro), evoluție care a contracarat influenţa pozitivă a creșterii excedentului înregistrat de balanța serviciilor.

Soldul negativ al balanței comerciale a crescut cu aproape 2 miliarde euro față de valoarea consemnată în primele șase luni din 2024, în condițiile în care importurile de bunuri au avansat cu 6,4%, iar exporturile cu 4,1%. Reducerea intensității schimburilor comerciale reflectă dinamica moderată în activitatea economică a partenerilor comerciali şi incertitudinile pieţelor internaționale, în actualul context geo-politic.

Cu o creștere cu 8,2% faţă de perioada ianuarie - iunie 2024, contribuția sectorului serviciilor la evoluția contului curent s-a menținut pozitivă, acesta înregistrând un excedent de 6,4 miliarde euro, generat în proporție de peste 90% de serviciile din sfera comunicații - IT şi cele de transport, care au cumulat o valoare de circa 6 miliarde euro.

În sectorul de turism - călătorii a fost consemnat un deficit de 2,6 miliarde euro, cu 20,6% mai mare față de cel înregistrat în perioada corespunzătoare a anului 2024. A fost acumulată, astfel, o pierdere suplimentară de 447 milioane euro, rezultată, în principal, din creșterea cu 7,7% a cheltuielilor turiștilor români care au călătorit în străinătate în scop personal (+260 milioane euro).

Un alt factor care a influențat pozitiv dinamica soldului de cont curent a fost reducerea deficitului balanței veniturilor primare cu 111 milioane euro (-2,6%), până la 4,1 miliarde euro. Această evoluție a fost susținută de diminuarea pe componenta de investiții directe cu 16,6%, în principal de scăderea profiturilor reinvestite de la 1,6 miliarde euro la 567 milioane euro (-63,4%), care, însă, pe termen lung poate semnala o încetinire a investițiilor străine directe.

În același timp, excedentul balanței veniturilor secundare a înregistrat o corecție semnificativă în primul semestru, ajungând la 401 milioane euro, față de 1,3 miliarde euro în perioada similară din 2024. Principala cauză a fost adâncirea deficitului în sectorul administrației publice, care s-a deteriorat până la 417 milioane euro, pe fondul reducerii cu 316 milioane euro a încasărilor din cooperarea internațională și creșterii contribuțiilor la bugetul UE cu 125 milioane euro. Transferurile lucrătorilor au contribuit cu 1,5 miliarde euro la soldul pozitiv al veniturilor, însă reducerea lor cu 23,4% față de primul semestru al anului precedent a accentuat dezechilibrul creat de administrația publică.

**Investițiile străine directe** au înregistrat, în perioada ianuarie - iunie 2025, o valoare de 2,8 miliarde euro, cu 15,1% peste nivelul perioadei similare din anul precedent și au acoperit 20% din deficitul de cont curent. Investițiile reale în economie (reprezentate de participațiile la capital şi profit reinvestit) au fost de 1,8 miliarde euro, în timp ce creditele intra-grup au înregistrat o valoare netă negativă de 1,0 miliard euro.

**Prețurile de consum** s-au încadrat, în primele şase luni ale anului 2025, pe un trend uşor descendent, reflectând o temperare a presiunilor inflaționiste. Această evoluție a fost susținută de o politică monetară prudentă, de scăderea presiunii cererii interne, precum și de menținerea schemelor de plafonare aplicate prețurilor la bunurile energetice și la anumite produse alimentare de bază.

Pe componente, tendința de scădere s-a regăsit preponderent la produsele nealimentare, al căror ritm de creştere a ajuns la 4,1%, precum și în sectorul serviciilor, unde tarifele au înregistrat o dinamică mai redusă, de 6,8%. În schimb, componenta alimentară a contribuit la menținerea presiunilor inflaționiste, media semestrială accelerând de la 2,9% la 5,6%. Această evoluție a fost determinată de creșterea prețurilor pentru bunurile procesate, ca urmare a influenţelor nefavorabile a creşterii costurilor salariale şi a unor materii prime. Astfel, segmentul alimentar a contrabalansat tendința dezinflaționistă observată la celelalte componente ale indicelui prețurilor de consum.

În ritm anual consolidarea procesului de dezinflație s-a regăsit în special pe segmentul produselor nealimentare. Cu toate acestea, au existat variații lunare importante, mai ales la produsele volatile (fructe, cacao şi cafea, precum şi zahăr şi produse zaharoase) și în zona serviciilor (servicii cu caracter industrial şi plata cazării în unităţile hoteliere), cu presiuni persistente din partea costurilor cu forţa de muncă.

**Contribuții la rata anuală a inflației (%)**

****

**Cursul mediu de schimb leu/euro** s-a situat, în primele șase luni ale anului curent, la valoarea de 5,0037 lei/euro, moneda națională înregistrând o depreciere în termeni nominali de 0,59% comparativ cu semestrul I 2024 (cu o apreciere reală de 4,51% şase luni 2025 faţă de şase luni 2024). În ceea ce privește raportul euro/dolar, acesta a avut o valoare medie de 1,091 în intervalul ianuarie – iunie 2025.

Corelat cu evoluţia modestă a economiei din primul semestru al anului 2025 **efectivul salariaților** şi-a temperat creşterea. La sfârşitul lunii iunie efectivul salariaţilor a ajuns la 5.171,5 mii persoane, mai mult cu 18,9 mii persoane, respectiv 0,4% comparativ cu luna corespunzătoare din anul 2024. Ponderea cea mai mare în total economie continuă să o reprezinte numărul de salariaţi din industrie, respectiv 24,4% (1.261,7 mii persoane).

**Rata şomajului înregistrat la sfârşitul lunii iunie 2025** a fost de 3,16%, mai mare cu 0,07% decât nivelul înregistrat la sfârşitul lunii iunie 2024 (3,09%).

În ceea ce privește **șomajul de lungă durată**, la sfârșitul lunii iunie 2025 se aflau înregistrați 100,2 mii persoane (39,7% din totalul șomerilor înregistrați), din care 8,7 mii persoane din rândul tinerilor cu vârsta sub 25 de ani aflați în șomaj de peste 6 luni (47,0% din totalul șomerilor sub 25 de ani) și 91,4 mii adulți aflați în șomaj de peste 12 luni (39,1% din rândul șomerilor adulţi).

**Câştigul salarial mediu brut** pe total economie a continuat tendința descendentă, înregistrând o creștere cu 10,7% comparativ cu perioada similară a anului 2024, până la 9.198 lei. Corespunzător, **câştigul salarial mediu net** s-a majorat cu 8,7%, până la 5.511 lei, consemnând o creştere în termeni reali cu 3,4%.

# **Politica fiscal-bugetară aferentă anului 2025**

Construcția bugetară pe anul 2025 a avut la bază următoarele obiective:

* **Asigurarea stabilității macroeconomice, menținerea și susținerea unui nou cadru de dezvoltare durabilă, justă și incluzivă** care să asigure o economie axată pe competitivitate, inovație și decarbonizare, eliminarea dezechilibrelor și a riscurilor emergente și asigurarea unui nivel de trai decent;
* **Consolidarea sustenabilității finanțelor publice ale României** pentru perioada 2025-2028 și perioada următoare cu încadrarea în valoarea prevăzută în TFUE privind deficitul bugetar de 3% din PIB și înscrierea datoriei publice pe o traiectorie descendentă sub 60% din PIB pe orizontul de referință; asigurarea unei traiectorii de ajustare a deficitului bugetar având ca punct de pornire un deficit bugetar ESA estimat de 7 % pentru anul 2025, de 5 % în anul 2028 și ca punct de sfârșit anul 2031 un deficit bugetar de 2,5% din PIB, când acesta se va încadra în valoarea deficitului prevăzută de TFUE pentru a diminua riscurile la adresa stabilității macroeconomice;
* **Asigurarea unui ritm anual de investiții publice susținut** pentru a asigura absorbția integrală a fondurilor europene alocate prin Politica de Coeziune, precum și prin Mecanismul de Redresare și Reziliență cel mai mare pachet de stimulare din resursele europene alocate României precum și implementarea proiectelor de investiții într-o manieră eficientă, profesionistă și transparentă cu efect multiplicator şi aport direct la formarea brută de capital fix;
* **Asigurarea predictibilității sistemului fiscal** prin creșterea veniturilor curente ale bugetului general consolidat ca urmare a implementării jaloanelor din PNRR, dar și implementării măsurilor privind mai buna colectare a veniturilor bugetare pentru susținerea și adaptarea mediului de afaceri la provocările ridicate de suita de crize cu care se confruntă societatea, pentru a crea premisa unei creșteri economice sănătoase și durabile;
* **Dezvoltarea şi diversificarea instrumentelor de management ale datoriei publice** pentru menținerea datoriei publice la un nivel sustenabil;
* **Măsuri pentru consolidarea finanțelor publice,** prin **finanțarea unor reforme în domeniul muncii și salarizării, al pensiilor, măsuri active pentru sprijinirea grupurilor celor mai vulnerabile,** eficientizarea calitativă a cheltuielilor publice, disciplina operatorilor economici, dirijarea țintită a alocărilor bugetare către priorități bine definite, îmbunătățirea programării bugetare.

**Principalele măsuri avute în vedere la elaborarea bugetului pe anul 2025:**

**Pe parte de venituri:**

* menținerea repartizării anuale a unei cote de minimum 90% din profitul net realizat sub formă de dividende/vărsăminte la bugetul de stat pentru societățile naționale, companiile naționale și societățile cu capital integral sau majoritar de stat, precum și regiile autonome;
* Reducerea plafonului de încadrare în sistemul de impozit pe veniturile microîntreprinderilor la echivalentul în lei a 250.000 euro începând cu 1 ianuarie 2025 respectiv la 100.000 euro, începând cu 1 ianuarie 2026 și eliminarea condiției privind ponderea veniturilor din consultanță şi/sau management în veniturile totale, pentru încadrarea în sistemul de impozit pe veniturile microîntreprinderilor;
* Majorarea cotei de impozitare a impozitului pe dividende de la 8% la 10%, pentru dividendele distribuite începând cu data de 1 ianuarie 2025;
* Eliminarea facilităților fiscale acordate persoanelor fizice care realizează venituri din salarii și asimilate salariilor, ca urmare a desfășurării activității de creare pentru calculator sau de la angajatori din sectoarele construcții, agricol și industria alimentară în condițiile stabilite prin Codul fiscal, începând cu veniturile aferente lunii ianuarie 2025;
* Menținerea măsurii potrivit căreia, pentru suma de 300 lei/lună reprezentând venituri din salarii și asimilate salariilor nu se datorează impozit pe venit și contribuții sociale obligatorii, până la 31 decembrie 2025, în anumite condiții, prin derogare de la prevederile Legii nr. 227/2015 privind Codul fiscal, cu modificările şi completările ulterioare;
* Reinstituirea impozitului pe construcții, care se calculează prin aplicarea unei cote de 1% asupra valorii construcțiilor existente în patrimoniul contribuabililor la data de 31 decembrie a anului anterior, inclusiv în situația în care sunt închiriate, luate în administrare/concesiune sau în folosință, inclusiv pentru cele care aparțin domeniului public.

**Pe parte de cheltuieli:**

* Menținerea în plată a cuantumului brut al salariilor de bază/soldelor de funcție/salariilor de funcție/indemnizațiilor de încadrare lunară la nivelul lunii noiembrie 2024;
* Prorogarea aplicării prevederilor legale pentru acordarea de pensii speciale primarilor și președinților de consilii județene;
* Menținerea în plată a pensiilor din sistemul public de pensii precum și a celor din sistemul special de pensii la nivelul lunii noiembrie 2024;
* Menținerea cuantumului sporurilor, indemnizațiilor, compensațiilor, primelor şi al celorlalte elemente ale sistemului de salarizare care fac parte, potrivit legii, din salariul brut lunar, solda lunară la nivelul cuantumului acordat pentru luna noiembrie 2024;
* Neacordarea în anul 2025 de premii/ore suplimentare/bonusuri, bilete de valoare cu excepția tichetelor de creșă;
* Cuantumul voucherului de vacanță pentru sectorul public (instituții publice și operatori economici cu capital integral/majoritar de stat) este de 800 de lei, cu condiția ca beneficiarul să asigure o coplată de cel puțin 800 de lei;
* Menținerea normei de hrană/indemnizației de hrană pentru sectorul public inclusiv apărare națională, ordine publică, siguranță națională la nivelul lunii decembrie 2024;
* Menținerea în plată a normei de echipamente la nivelul lunii noiembrie 2024 pentru sectorul de apărare națională, ordine publică, siguranță națională;
* Menținerea în plată la nivelul lunii noiembrie 2024 a tuturor categoriilor de indemnizații acordate potrivit legii pentru: veteranii și văduvele de război, academicieni, rente viagere pentru sportivi și altele asemenea;
* Menținerea în plată la nivelul lunii noiembrie 2024 a alocațiilor pentru copii;
* Menținerea la nivelul valabil în trimestrul IV 2024 a valorilor garantate ale punctelor pentru serviciile medicale acordate în cadrul sistemului de asigurări sociale de sănătate;
* Interzicerea achiziționării de mobilier, clădiri necesare pentru desfășurarea de activități ale autorităților/instituțiilor publice, mijloace auto, aparatură, obiecte de inventar;
* Plata în tranșe pentru sentințele judecătorești devenite executorii în cursul anului 2025;
* Prorogarea intrării în vigoare a unor prevederi din noile legi ale educației, inclusiv a celor care prevăd alocarea unui procent de 15% din totalul cheltuielilor bugetului de stat;
* Prorogarea intrării în vigoare a prevederilor din O.G. nr.57/2002 privind cercetarea științifică și dezvoltarea tehnologică, referitoare la alocarea a 1% din produsul intern brut pentru cercetare;
* Limitarea numărului de călătorii gratuite pentru transportul public feroviar de călători pentru anumite categorii sociale și modificarea procedurii de acordare a facilităților de călătorie pentru studenți;

**Măsuri destinate îmbunătățirii nivelului de colectare a veniturilor bugetare avute în vedere de către Agenția Națională de Administrare Fiscală**

Agenția Națională de Administrare Fiscală (ANAF) desfășoară permanent acțiuni pentru îmbunătățirea colectării veniturilor bugetare, modernizarea administrației fiscale și reducerea evaziunii fiscale. În acest sens, au fost implementate o serie de măsuri, iar altele sunt în curs de derulare, în conformitate cu Planul Strategic al ANAF 2025-2028 și angajamentele asumate prin PNRR.

**Principalele măsuri realizate în perioada de referință:**

În primul semestru al anului 2025, s-a continuat implementarea proiectelor aflate deja în desfășurare:

* **Fișierul standard de control fiscal (SAF-T)**- de la 1 ianuarie 2025 și contribuabilii mici au fost incluși în ciclul SAF-T, fiind obligați să depună fișierul D406 - o etapă finală în calendarul treptat de introducere a sistemului;
* **RO e-Transport**, sistemul electronic implementat de ANAF pentru monitorizarea transporturilor de bunuri cu risc fiscal ridicat:
* 1 ianuarie 2025, a devenit obligatorie transmiterea datelor prin GPS către ANAF în timp real a transporturilor care au mărfuri declarate pe cod UIT;
* 10 martie 2025, Direcția Generală Antifraudă Fiscală a lansat o acțiune națională pentru verificarea respectării obligațiilor RO e-Transport pe căile rutiere;
* **Ro e-Sigiliu -** parte integrantă din Ro e-Transport. ANAF a dus la bun sfârșit implementarea tehnică, prin aplicarea efectivă a sigiliilor inteligente, consolidarea infrastructurii de monitorizare la frontieră și asigurarea cadrelor procedurale prin ghiduri actualizate;
* **Sistemul național de facturare electronică (RO e-Factura)** ANAF a avansat semnificativ cu implementarea sistemului, având ca scop extinderea digitalizării, facturării, transparența fiscală și eficientizarea în controalele B2C și B2B. De la 1 ianuarie 2025, toate facturile emise către persoanele fizice trebuie transmise în sistemul Ro-e-Factura, dar se prevede o perioadă de grație de 6 luni, în care operatorii economici au timp să se conformeze, fără riscul aplicării sancțiunilor;
* **Casele de marcat electronice fiscale (AMEF)** ANAF a implementat o serie de măsuri esențiale pentru modernizarea și eficientizarea sistemului AMEF-urilor, din 2025 devenind obligatorie transmiterea automată zilnică a rapoartelor de vânzări și TVA către serverele ANAF;
* **Sistemul RO e-TVA** În anul 2025 ANAF a intensificat implementarea sistemului, axându-se pe precompletarea deconturilor și lansarea unor notificări pentru contribuabili;
* **Sistemul informatic AEOI** În anul 2025, ANAF a consolidat infrastructura necesară implementării DAC 7 în România odată cu elaborarea procedurii și a creat mecanismul efectiv de raportare, cu scopul creșterii transparenței și combaterii evaziunii fiscale generate de operatorii de platforme digitale;
* **CESOP (Central Electronic System of Payment information - Sistemul electronic central de informații de plată)** – este un sistem destinat exclusiv nerezidenților care nu au prezență fizică pe teritoriul României, dar care au obligația de raportare în România.
1. **Implementarea reformelor prevăzute în Planul Național de Redresare și Reziliență:**

În toată această perioadă, activitatea ANAF a continuat pe linia reformelor de substanță care sunt menite să asigure îmbunătățirea performanței sale prin creșterea capacității de colectare a veniturilor fiscale și de reducere a decalajelor fiscale, fiind în strânsă corelare cu obiectivele și țintele asumate prin Planul Național de Redresare și Reziliență (cel mai important plan de reforme din ultima perioadă și cea mai importantă sursă de finanțare la care administrația fiscală a avut parte în toată istoria sa).

Principalele linii de acțiune din cadrul PNRR care sunt prevăzute a fi livrate până la finalul anului 2025 vizează implementarea unor reforme ireversibile și a proiectelor de digitalizare care sprijină implementarea acestora:

**1.** Cea mai importantă linie de acțiune are în vedere implementarea deplină a unui sistem integrat de management al riscurilor fiscale. Pe această linie, va continua implementarea celor mai importante proiecte de digitalizare din zona de administrare fiscală, respectiv SFERA și APIC/Big Data.

* SFERA este sistemul informatic care va centraliza aplicațiile utilizate la nivelul a 252 de baze de date distribuite la nivelul organelor fiscale competente în administrarea contribuabililor gestionați de ANAF, astfel încât să permită accesul Agenției, în orice moment, la date fiabile, corecte și actualizate cu privire la contribuabilii persoane fizice și juridice. Acest sistem va fi unul dintre principalele surse de date care va comunica, cu platforma de tip Big Data, pentru a pune la dispoziție informații și date, necesare efectuării analizei de risc.
* Prin proiectul APIC/Big Data se are în vedere implementarea unei platforme complexe prin care vor fi integrate și valorificate în termeni operaționali și analitici volume mari de date, atât interne, cât și din surse terțe. Prin dezvoltarea platformei de tip Big Data, se urmărește eficientizarea activității ANAF în domeniul analizei de risc prin deplina operaționalizare și dezvoltare a sistemului de management integrat al riscurilor fiscale, inclusiv prin operaționalizarea registrului și analizei de risc centralizate.

Proiectele amintite anterior, precum e-factura, SAF-T, casele de marcat electronice, e-transport vor face parte din sursele de date și informații ce vor alimenta cu informații proprii platforma de Big Data. Până la data finalizării acestei platforme, informațiile provenite din instrumentele digitale de control fiscal și colectare date vor fi valorificate pentru rafinarea analizei de risc existente și focusarea acțiunilor de control în consecință.

La finalul implementării proiectelor din această zonă, va fi operațional registrul electronic al riscurilor fiscale, bazat pe criterii de risc, indicatori și profile, iar analiza de risc va fi realizată unitar, la nivel central, pentru toate structurile de control fiscal.

**2.** A doua mare linie de acțiune are în vedere consolidarea serviciilor pentru contribuabili, prin extinderea serviciilor digitale și, prin urmare, creșterea conformării voluntare. Printre cele mai importante măsuri de acest tip, se evidențiază:

* Optimizarea și simplificarea serviciilor oferite în cadrul SPV (Spațiul Privat Virtual) prin portalul ANAF, portal care va fi reproiectat și dezvoltat.
* Proiectul Dezvoltarea serviciilor la distanță (electronice sau telefonice) actuale, prin noi funcționalități și/sau crearea de servicii noi - e-Services ANAF va permite la rândul său extinderea gamei de servicii oferite în mediu digital contribuabililor (de exemplu, este vizată extinderea interacțiunii dintre ANAF și contribuabili în mediu digital pentru o serie de activități care în prezent se desfășoară doar față în față, respectiv prin achiziționarea, customizarea și implementarea unei platforme video care să permită organizarea în regim securizat de întâlniri între funcționarii fiscali și contribuabili);
* Implementarea unui serviciu Chatbot și integrarea acestuia cu portalul ANAF, inclusiv în cadrul SPV, cu soluția de Call-center și aplicația de mobil a ANAF;
* Crearea unei platforme de licitații online dedicată valorificării bunurilor (imobile și a celor mobile de o valoare semnificativă) intrate, potrivit legii, în proprietatea private a statului și a bunurilor sechestrate în activitatea de executare silită a creanțelor bugetare.

**C. Direcțiile strategice viitoare:**

Acțiunile prioritare ce urmează a fi dezvoltate de ANAF în perioada următoare, care au ca scop creșterea veniturilor bugetare, sunt:

1. ***Asigurarea de servicii moderne către contribuabili și comunitate prin:***
	1. Asigurarea interacțiunii digitale cu contribuabilii, disponibilă 24/7, ușor accesibilă, adaptată nevoilor contribuabililor, respectiv:
* implementarea sistemului de tip agent conversațional – chatbot și integrarea acestuia cu portalul ANAF și cu serviciul Spațiul Privat Virtual, cu soluția Contact-center și crearea posibilității de integrare cu alte canale disponibile;
* implementarea platformei audio-video pentru audierea online a contribuabililor și integrarea acesteia cu portalul internet al ANAF și cu serviciul Spațiul Privat Virtual;
* extinderea gamei de servicii oferite contribuabililor prin intermediul Contact-center-ului.
	1. Simplificarea constantă a interacțiunii digitale cu contribuabilii, inclusiv precompletarea formularelor fiscale:
* simplificarea și digitalizarea formularelor pentru contribuabilii mici și pentru persoanele fizice;
* efectuarea de analize pentru identificarea altor formulare care ar putea fi simplificate și precompletate.
	1. Utilizarea feedback-ului de la contribuabili în cadrul unui proces structurat pentru realizarea design-ului serviciilor oferite de administrația fiscală sau pentru îmbunătățirea acestora:
* implementarea mecanismului de consultare cu contribuabilii în vederea realizării design-ului de noi servicii sau îmbunătățirea celor existente.
	1. Adaptarea serviciilor și a comunicării pentru a răspunde nevoilor specifice anumitor segmente de contribuabili (de exemplu, mari contribuabili, mijlocii etc.):
* dezvoltarea informațiilor specifice pentru contribuabili cu deficiențe de vedere sau auz;
* restructurarea portalului pentru a permite contribuabililor să găsească cu ușurință informațiile necesare diferitelor categorii de contribuabili, sau pentru diferite tipologii de problematici;
1. **Reducerea decalajului fiscal prin:**
	1. Stabilirea unui proces național centralizat pentru a evalua și prioritiza riscurile de neconformare fiscală pentru principalele impozite și taxe și dezvoltarea unui Registru electronic al riscurilor de neconformare fiscală, precum și un program național de îmbunătățire a conformării:
* continuarea implementării unui proces structurat de analiză a riscurilor de neconformare fiscală pentru toate impozitele de bază, segmentele de contribuabili și sectoarele economice majore;
* stabilirea responsabililor cu identificarea principalelor riscuri de neconformare fiscală;
* proiectarea planurilor de îmbunătățire a conformării pentru cele mai importante riscuri de neconformare fiscală;
	1. Proiectarea de sisteme și procese care să faciliteze îndeplinirea obligațiilor de plată ale contribuabililor și să optimizeze nivelul de conformare voluntară:
* Implementarea Decontului precompletat RO e-TVA.
	1. Efectuarea de analize detaliate ale sistemului de TVA și valorificarea rezultatelor pentru a identifica potențialele consolidări ale procedurilor de administrare, dar și zonele ce generează pierderi semnificative de încasări și pentru a dezvolta strategii de răspuns cuprinzătoare, inclusiv planificarea acțiunilor antifraudă și folosirea optimă a instrumentelor de cooperare administrativă internațională:
* Consolidarea analizei privind decalajul de TVA, pe categorii de sectoare economice, regiuni și segmente de contribuabili;
* Identificarea comportamentelor agresive de optimizare fiscală, de fraudare, neconforme ale contribuabililor;
* Dezvoltarea și rafinarea algoritmilor ce vor fi utilizați în vederea identificării activităților de fraudă și evaziune fiscală;
* Proiectarea strategiilor pentru a gestiona cele mai importante zone de risc.
	1. Efectuarea de analize pentru o înțelegere cuprinzătoare a factorilor care conduc la comportamentul neconform al contribuabililor și utilizarea constatărilor pentru a concepe strategii de răspuns pentru:
* utilizarea metodologiei de analiză comportamentală și a elementelor modelului de conformare pentru a identifica factorii care conduc la comportamentele de neconformare;
	1. Îmbunătățirea capacității funcției de control fiscal, incluzând un proces structurat de analiză a eficacității acestei funcții și utilizarea rezultatelor pentru a îmbunătăți evaluarea riscurilor și funcția de control fiscal:
* Dezvoltarea unei metodologii pentru efectuarea unor analize detaliate ale controlului fiscal astfel încât să fie identificate atât activitățile eficiente, cât și cele deficitare;
* Utilizarea acestor analize ca feedback pentru procesul centralizat de evaluare a riscurilor;
* Dezvoltarea și implementarea unui cadru structurat de măsurare a performanței pentru managementul riscului de neconformare, inclusiv un set de indicatori strategici de performanță ;
	1. Prevenirea acumulării de noi arierate fiscale:
* Utilizarea unei abordări bazată pe risc pentru a proiecta activități specifice care vor reduce acumularea arieratelor fiscale.
1. **Modernizarea organizației prin**:
	1. Asigurarea unui management bazat pe obiective, transpuse în programe și proiecte pe termen mediu, cuantificate prin indicatori calitativi și cantitativi care să permită o evaluare obiectivă a rezultatelor obținute în implementarea obiectivelor strategice ale organizației;
	2. Dezvoltarea și implementarea unui design organizațional modern care sprijină angajații, procesele și evoluția tehnologică într-un mediu în continuă schimbare;
	3. Integrarea unei culturi bazată pe risc în cadrul tuturor proceselor și a abordărilor operaționale;
	4. Formarea unei echipe de angajați de înaltă performanță, cu accent pe integritate, etică, capabilitate/expertiză și consolidarea independenței și raționamentului profesional;
	5. Elaborarea unei planificări strategice a resurselor umane, cu un accent sporit pe specializarea, abilitățile și recrutarea forței de muncă, precum și dezvoltarea de strategii și planuri pentru a pregăti forța de muncă a viitorului;
	6. Evaluarea riscurilor operaționale și a planurilor de continuitate, precum și actualizarea acestora.
2. ***Transformarea digitală prin:***
	1. Valorificarea tehnologiei moderne în vederea maximizării utilizării informațiilor pentru a sprijini procesele decizionale, a dezvolta strategii de răspuns și a oferi servicii de încredere pentru contribuabili;
* Identificarea oportunităților de utilizare a inteligenței artificiale (învățarea automată, analiza datelor, deep learning etc.), pentru a îmbunătăți serviciile pentru contribuabili;
* Implementarea platformei Big Data;
* Implementarea sistemului național de management al contribuabililor (datawarehouse).
	1. Folosirea de instrumente digitale adaptate și integrate (inclusiv sisteme avansate de gestionarea automată a cazurilor) care sprijină eficiența și eficacitatea resurselor existente:
* Implementarea unei platforme online de licitație a imobilelor și a altor proprietăți cu valoare semnificativă;
* Implementarea sistemului informatic de gestionare a activității din domeniul juridic (”Case management” pentru activitatea juridică);
* Utilizarea instrumentului digital pentru implementarea cooperării administrative.
1. **Execuția bugetară pe primul semestru al anului 2025**

Conform datelor operative, execuția bugetului general consolidat pe primul semestru al anului 2025 (Anexa nr. 1 și Anexa nr. 2) s-a încheiat cu un **deficit de 69,80 miliarde lei (3,68% din PIB)** sub ținta stabilită pe semestrul I.

La sfârșitul primului semestru al anului curent se înregistrează un deficit primar (soldul bugetar exclusiv cheltuielile cu dobânzile) în valoare de 44,57 miliarde lei (2,35% din PIB).

Comparativ cu semestrul I 2024 deficitul bugetar s-a accentuat cu 6,13 miliarde lei, respectiv cu 0,06 puncte procentuale din PIB de la 3,62 % din PIB cât a fost în semestrul I 2024 la 3,68% din PIB în semestrul I 2025.

**Veniturile bugetului general consolidat** au fost în sumă de **310,52 miliarde lei**, cu 12,7% mai mari comparativ cu aceeași perioadă a anului precedent și cu un grad de realizare al programului de încasări pe primul semestru de **91,4%**.

Veniturile bugetului general consolidat, ca procent în PIB, au înregistrat în perioada analizată o ușoară creștere cu 0,7 puncte procentuale comparativ cu aceeași perioadă a anului anterior, de la 15,7% în PIB în semestrul I 2024 la 16,4% din PIB în semestrul I 2025.

****

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 285,45 miliarde lei (15,1% din PIB), cu **11,3% mai mari** comparativ cu încasările semestrului I 2024 și un grad de realizare a programului semestrial de **98,2%**.

Evoluția acestora a fost susținută de avansul încasărilor din impozitul pe salarii și venit, contribuțiile de asigurări, venituri nefiscale, impozitul pe profit și accize.

Veniturile încasate din economia internă, ca procent în PIB, au crescut cu 0,5 puncte procentuale de la 14,6% din PIB, cât au reprezentat în semestrul I 2024, la 15,1% din PIB în semestrul I 2025.



**Veniturile fiscale** au fost în sumă de **152,52 miliarde lei**, cu 11,9% mai mari comparativ cu perioada similară din anul precedent și s-au realizat în proporție de 96,8%.

În structură, veniturile fiscale au avut următoarea evoluție:

**Încasările din impozitul pe profit** de 17,23 miliarde lei, înregistrează o evoluție pozitivă față de perioada similară a anului 2024 de 10,9% (+1,7 miliarde lei), susținută de impozitul pe profit de la agenții economici (+1,5 miliarde lei), ca urmare a definitivării impozitului pe profit anual efectuat la termenul de depunere a declarației anuale de impozit pe profit pentru anul 2024 (termen până la 25 iunie 2025). Impozitul pe profit virat de băncile comerciale înregistrează o scădere față de anul anterior cu 7,0% (-0,1 miliarde lei), în timp ce sumele redirecționate din impozitul pe profit scad față de anul anterior cu 0,3 miliarde lei.

Gradul de realizare este de 94,2% (-1,1 miliarde lei) față de programul stabilit la acest impozit. Programul stabilit la impozitul pe profit de la agenții economici include suma estimată de 1,0 miliarde lei, rezultată din modificarea plafonului la microîntreprinderi și veniturile suplimentare din îmbunătățirea colectării. Nerealizarea țintei stabilite se datorează în principal impozitului pe profit de la agenții economici (-1,2 miliarde lei), cu o evoluție sub așteptări a plăților anticipate de impozit aferent trimestrului I 2025 cu termenul stabilit pentru luna aprilie 2025 (2,0% an/an).

**Încasările din impozitul pe venit** în primul semestru al anului 2025 au totalizat 30,35 miliarde lei, în creștere cu 21,8% (+5,4 miliarde lei) comparativ cu aceeași perioadă a anului precedent, cu un grad de realizare de 102,3% (+0,7 miliarde lei) față de programul stabilit.

În structură, încasările din impozitul pe venitul din salarii care dețin o pondere de aproximativ 59,9% din această categorie înregistrează față de aceeași perioadă a anului 2024 o dinamică de 22,0%, peste evoluția fondului brut de salarii de 11,8%[[1]](#footnote-1). Evoluția pozitivă a încasărilor din impozitul pe venitul din salarii a fost influențată de eliminarea facilităților fiscale acordate salariaților din sectorul construcții, agricol, industria alimentară și a activităților de creare de programe pentru calculator (O.U.G. nr. 156/2024[[2]](#footnote-2)) precum și de majorarea salariului minim brut pe țară garantat în plată (H.G. nr.1506/2024[[3]](#footnote-3)).

O evoluție pozitivă a veniturilor din această sursă a fost susținută și de sporul încasărilor din impozitul pe veniturile din dividende de +2,4 miliarde lei înregistrat în luna iunie 2025, din care 2,1 miliarde lei în ianuarie 2025, efect al distribuirii dividendelor în baza situațiilor financiare interimare întocmite în cursul anului 2024, cu reținerea cotei de impozit de 8% (art. LXIV din O.U.G 156/2024).

Încasările din **impozitele și taxele pe proprietate** au totalizat 8,03 miliarde lei (0,4% din PIB) cu 23,8% peste încasările semestrului I 2024, gradul de realizare al programului de încasări fiind de 106,6%. Din totalul încasărilor aproximativ 91% au fost impozite și taxe pe proprietate la bugetele locale unde încasările au crescut cu 12,7%, creștere susținută atât de indexarea valorilor impozabile cu inflația de 10,4% cât și de creșterea cotelor adiționale de impozitare în unele orașe/municipii ale țării prin hotărâri adoptate de Consiliile Locale (art.489 Cod fiscal).

**Încasările din taxa pe valoarea adăugată** au fost în perioada analizată în sumă de 59,27 miliarde lei, înregistrând o creștere a încasărilor din TVA cu 3,8% (+2,2 miliarde lei), comparativ cu încasările aferente aceleași perioade din anul 2024 și un grad de realizare al programului semestrial de 90,1% (-6,5 miliarde lei).

Nerealizarea țintei stabilite pentru taxa pe valoarea adăugată se datorează în principal evoluției indicatorilor macroeconomici sub indicatorii ce au stat la baza estimării inițiale a programului anual (creștere reală de 2,4% - conform variantei de toamnă 2024 furnizată de CNSP în timp ce revizuirea indicatorilor macroeconomici în varianta de primăvară 2025 evidențiază o scădere la 1,4%), cu implicații nefavorabile și în ceea ce privește ținta stabilită de îmbunătățire a colectării (2,6 miliarde lei venit suplimentar inclus în programul TVA la semestrul I 2025).

Din datele lunare publicate de INS, cifra de afaceri din sectorul vânzărilor cu amănuntul de produse alimentare băuturi și tutun a înregistrat scăderi lunare în termeni reali, iar la nivelul primelor șase luni din 2025, aceasta s-a redus cu 1,2% fata de primele șase luni din anul 2024.

În structură, TVA încasată[[4]](#footnote-4) s-a majorat cu 5,1% (+3,7 miliarde lei) față de aceeași perioadă a anului 2024[[5]](#footnote-5), evoluție ce este susținută atât de încasările din luna iunie 2025 (+12,8%) cât și de cele din primele 5 luni ale anului 2025 (+ 3,7%).

Valoarea restituirilor de taxă pe valoare adăugată s-a majorat cu 9,7% (-1,5 miliarde lei). În perioada analizată media TVA restituită a fost de 2,7 miliarde lei, situându-se peste media de 2,5 miliarde lei înregistrată în perioada similară a anului precedent.

Volumul cifrei de afaceri din comerțul cu amănuntul[[6]](#footnote-6) (cu excepția comerțului cu autovehicule şi motociclete), serie brută, în perioada 1.I-30.VI.2025, comparativ cu perioada 1.I-30.VI.2024, a înregistrat o creștere, pe ansamblu, cu 2,6%, datorită creșterii vânzărilor de produse nealimentare (+5,9%) și a comerțului cu amănuntul al carburanților pentru autovehicule în magazine specializate a crescut cu 2,2%. Vânzările de produse alimentare, băuturi şi tutun au scăzut cu 1,2%.

Valoarea schimburilor extra comunitare de bunuri[[7]](#footnote-7) (Extra-UE27) a crescut cu 9,5% la importuri și cu 7,5% la exporturi (la valori exprimate în lei) în primele șase luni ale anului 2025, comparativ cu perioada similară a anului precedent.

**Veniturile din accize,** în primul semestru al anului 2025, au însumat 22,0 miliarde lei, în creștere cu 11,9% (+2,3 miliarde lei), comparativ cu aceeași perioadă a anului precedent, influențată de creșterea încasărilor la accizele pentru produsele energetice cu 13,6% (+1,3 miliarde lei, pe fondul unui nivel majorat al accizelor la produsele energetice, cu 6,1% pentru fiecare produs benzină[[8]](#footnote-8) și motorină[[9]](#footnote-9), de la 01 ianuarie 2025), accizele pentru produsele din tutun cu 11,6% (pe fondul unui nivel majorat al accizei la țigarete de 2.2%[[10]](#footnote-10)) și din introducerea începând cu 01.01.2024 în sfera produselor supuse accizelor nearmonizate a băuturilor nealcoolice cu zahăr adăugat/conținut de zahar între 5-8 g/100 ml 0,4 lei/litru și peste 8g/100 ml 0,6 lei/litru.

Gradul de realizare față de programul stabilit pentru această perioadă este de 97,6% (-0,6 miliarde lei). Încasările lunare din accize prezintă în general o volatilitate mai ridicată, determinată de politica operatorilor economici de antrepozitare fiscală a produselor accizabile.

**Încasările din alte impozite și taxe pe bunuri și servicii** în valoare de 6,37 miliarde lei, au înregistrat o majorare comparativ cu anul precedent de 39,4%(+1,8 miliarde lei), pe seama evoluției încasărilor la bugetul de stat (+68,8%).

Evoluția încasărilor la bugetului de stat a fost dată de evoluția pozitivă a încasărilor aferente impozitului pe venitul suplimentar din sectorul gazelor naturale (O.G. nr. 7/2013), impozitului specific pe cifra de afaceri realizată de agenții economici din sectoarele petrol si gaze naturale (Legea nr. 296/2023, modificată prin Legea nr. 290/2024 și O.G. nr. 3/2025) și a impozitului specific pe cifra de afaceri realizată de instituțiile de credit (Legea nr. 296/2023) precum și din contribuția la Fondul de Tranziție Energetica, instituită prin O.U.G. nr. 119/2022.

Gradul de realizare a programului este de 117,3% (+0,94 miliarde lei)

**Încasările din taxele pe utilizarea bunurilor, autorizarea utilizării bunurilor sau pe desfășurarea de activități** au crescut comparativ cu încasările din semestrul I 2024 cu 0,62 miliarde lei (+13,7%), gradul de realizare al programului trimestrial fiind de 104,8%.

Evoluția încasărilor din taxele pe utilizarea bunurilor, autorizarea utilizării bunurilor sau pe desfășurarea de activități s-a datorat în principal creșterii înregistrate la bugetul de stat (+15,8%) pe seama majorării veniturilor din taxele pentru jocurile de noroc[[11]](#footnote-11) (+0,3 miliarde lei), dar și la bugetele locale, pe seama evoluției încasărilor din impozitele pe mijloacele de transport.

**Încasările din impozitul pe comerțul exterior și tranzacțiile internaționale** în valoare de 1,19 miliarde lei au înregistrat în perioada analizată o creștere cu 43,3% (+0,4 miliarde lei) comparativ cu aceeași perioadă a anului 2024 influențată fiind de creșterea importurilor (Extra-UE27) cu 9,5%7. Gradul de realizare al acestor venituri este de 124,9% (+0,2 miliarde lei).

**Contribuțiile sociale** încasate în primul semestru al anului 2025 în sumă de 103,47 miliarde lei, înregistrează, comparativ cu aceeași perioadă a anului precedent, o creștere de 11,6% (+10,7 miliarde lei), sub evoluția fondului brut de salarii de 11,8%[[12]](#footnote-12).

Gradul de realizare a programului de 101,8 % (+1,9 miliarde lei, din care +1,3 miliarde lei reprezintă efectul pozitiv al măsurii instituite prin Legea nr. 296/2023 de modificare a plafonului stabilit la plata CASS pentru veniturile obținute de persoanelor fizice ce se prezintă în Declarația unică).

Evoluția încasărilor din contribuții sociale în perioada analizată a fost influențată de modificarea reglementărilor privind: majorarea salariului minim brut pe țară garantat în plată (H.G. nr. 1506/2024), restituirea sumelor reținute cu titlu de CASS din veniturile din pensii, în cuantum de 0,14 miliarde lei, în perioada ianuarie-februarie 2024 (O.U.G. nr.4/2023) precum și de majorarea sumei necuprinse în baza lunară de calcul pentru contribuțiile sociale obligatorii de la 200 lei la 300 lei (O.U.G nr. 156/2024).

Pe bugete, gradul de realizare a programului de încasări, se prezintă astfel: bugetul asigurărilor pentru șomaj (116,2%), bugetul fondului național unic de asigurări sociale de sănătate (103,9%), bugetul asigurărilor sociale de stat (101,3%) și bugetul de stat (95,8%).

Comparativ cu aceeași perioadă a anului precedent, evoluția veniturilor din contribuții sociale, pe bugete componente, se prezintă astfel: bugetul asigurărilor pentru șomaj (+31,9%, creștere datorată modificării cotelor de distribuire a contribuției asiguratorii pentru muncă, până la data intrării în vigoare a legii bugetului de stat pe anul 2025, respectiv 20% față de 17% în anul 2023 pentru cota care se face venit la Bugetul asigurărilor de șomaj și 15% față de 12% pentru cota care se face venit la Fondul de garantare pentru plata creanțelor salariale), bugetul Fondului național unic de asigurări sociale de sănătate (+14,5%), bugetul de stat (+12,5%) și bugetul asigurărilor sociale de stat (+9,4%).

**Veniturile nefiscale** încasate în primul semestru al anului 2025 au totalizat 28,68 miliarde lei (1,5% din PIB), cu 7,7% mai mari comparativ cu încasările semestrul I 2024, gradul de realizare al programului fiind de 93,3%.

Sporul de încasări înregistrat s-a datorat în principal evoluției încasărilor la bugetul de stat care înregistrează o creștere semnificativă de +1,8 miliarde lei(+9,3%), comparativ cu aceeași perioadă a anului precedent pe fondul evoluției veniturilor din ajutoare de sat recuperate și la bugetul activităților și instituțiilor finanțate integral sau parțial din venituri proprii unde creșterea a fost de 1,1 miliarde lei (+10,6%).

Sumele rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR au totalizat 25,07 miliarde lei (1,32% din PIB), cu 30,9% mai mari comparativ cu semestrul I 2024.

**Sumele rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR** au crescut cu 0,24 puncte procentuale de la 1,08 din PIB în semestrul I 2024 la 1,32 din PIB în semestrul I 2025.

Evoluția încasărilor comparativ cu semestrul I 2024 a fost determinată de diminuarea sumelor atrase aferente cadrului financiar 2014-2024, în condițiile în care proiectele finanțate din acest cadru financiar s-au finalizat sau sunt în faza finală de execuție, în timp ce sumele atrase aferente cadrului 2021-2027 și cele aferente asistenței financiare nerambursabile alocate pentru PNRR au înregistrat creșteri cu 5,36 miliarde lei și respectiv 3,27 miliarde lei.

În structură ponderea cea mai mare în totalul sumelor rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR o reprezintă sumele aferente cadrului financiar 2021-2027 cu o pondere de 55,8%, urmate de sumele aferente asistenței financiare nerambursabile a PNRR cu o pondere de 21,9% și de sumele aferente cadrului financiar 2014-2020 cu o pondere de 21,6%.

Gradul de realizare al programului semestrial a fost de 51,1% fiind determinat de nerealizări semnificative în cazul sumele aferente cadrului financiar 2021-2027 și sumelor aferente asistenței financiare nerambursabile a PNRR unde gradul se realizare a fost de 45,4% și respectiv 48,6%.

**Cheltuielile bugetului general consolidat** în sumă de **380,32 miliarde lei (20,1% din PIB)**, au crescut în termeni nominali cu 12,1% față de aceeași perioadă a anului precedent, gradul de realizare al acestora fiind de 88,7%.

Acestea, ca pondere în PIB, au crescut cu 0,8 puncte procentuale de la 19,3% din PIB în semestrul I 2024 la 20,1% din PIB în semestrul I 2025.



**Cheltuielile de personal** au fost în sumă de 85,46 miliarde lei în creștere cu 10,1% comparativ cu semestru I 2024, fiind realizate în proporție de 98,7%.

Cheltuielile de personal, ca procent în PIB, au crescut cu 0,1 puncte procentuale de la 4,4% din PIB cât au fost în semestrul I 2024 la 4,5 % din PIB în semestrul I 2025.

Creșterea, în termeni nominali, a cheltuielilor de personal comparativ cu semestrul I 2024 a fost determinată de creșterile salariale din sectorul bugetar acordate pe parcursul anului 2024, ce a avut un impact mai pronunțat în primul trimestru al anului curent(+15,3%), aceasta temperându-se în al doilea trimestru al anului curent(+5,4%) pe fondul măsurilor de limitare a cheltuielilor salariale la nivelul lunii noiembrie 2024.

Față de programul anual actualizat, cheltuielile de personal se situează la 50,2 %, în condițiile în care pe bugetele componente ale bugetului general consolidat cel mai ridicat nivel se înregistrează la bugetul de stat, gradul de realizare fiind de 50,8%. În primul semestru al anului curent se înregistrează depășiri, peste pragul de 50% față de programul inițial la următorii ordonatori principali de credite ai bugetului de stat: Ministerul Afacerilor Externe 75,6%, Ministerul Justiției 51,4%, Ministerul Transporturilor și Infrastructurii 53,1%, Ministerul Agriculturii și Dezvoltării Rurale 52,2%, Ministerul Educației 51,0%, Autoritatea Electorală Permanentă 63,3%, Ministerul Investițiilor și Proiectelor Europene 53,5%.

Din analiza prevederilor bugetare a cheltuielilor de personal se observă o majorare programului semestrial față de cel inițial la o parte din ordonatorii principali de credite, respectiv Ministerul Afacerilor Interne, Ministerul Afacerilor Externe, Ministerul Mediului, Apelor si Pădurilor, Secretariatul General al Guvernului, Serviciul de Telecomunicații Speciale, Autoritatea Electorală Permanentă.

În perioada analizată ponderea cea mai mare în total cheltuieli de personal o reprezintă cheltuielile de personal la bugetul de stat respectiv 53,8%, din care, 75,7% din acestea o reprezintă cheltuielile din structurile de apărare, ordine publică și învățământ (Ministerului Educației 40,4%, Ministerul Afacerilor Interne 22,5%, Ministerul Apărării Naționale 12,8%).

În absența unor măsuri de stopare a cheltuielilor de personal în special la ordonatorii principali de credite care înregistrează deja depășiri față de pragul de 50% și care dețin o pondere ridicată în totalul cheltuielilor de personal, măsurile de reducere a unor sporuri doar pentru unele categorii de personal bugetar, nu poate conduce la reducerea ritmului de creștere a acestora.

**Cheltuielile cu bunuri și servicii** au totalizat 45,51 miliarde lei în creștere cu 1,0% față de aceeași perioadă a anului precedent și s-au realizat în proporție de 98,2%. Ca procent în PIB cheltuielile cu bunuri și servicii au rămas la același nivel de 2,4% din PIB înregistrat în aceeași perioadă a anului 2024. Acestea au înregistrat o diminuare în trimestrul II 2025 comparativ cu perioada similară a anului anterior.

**Cheltuielile cu dobânzile** au fost în sumă de 25,23 miliarde lei (1,3% din PIB) cu 43,3% mai mari comparativ cu primul semestru al anului 2024, gradul de realizare al cheltuielilor programate pentru perioada analizată fiind de 85,9%, și de 60,1% din programul anual. Cheltuielile cu dobânzile au crescut ca pondere în PIB cu 0,3 puncte procentuale de la 1,0% din PIB în primul semestru al anului 2024 la 1,3% din PIB în semestrul I 2025.

**Cheltuielile cu subvențiile** au însumat 6,59 miliarde lei (0,3% din PIB) cu 27,3% mai reduse comparativ cu aceeași perioadă a anului anterior, gradul de realizare al cheltuielilor programate pentru perioada analizată fiind de 78,9%. Cea mai mare parte dintre aceste cheltuieli au reprezentat alocări către sectorul agricol și transporturi, respectiv subvenții pentru sprijinirea producătorilor agricoli și pentru transportul călătorilor, precum și pentru schema de compensare pentru consumul de energie electrica și gaze naturale al consumatorilor noncasnici (0,58 miliarde lei) care reprezintă 8,8% din total subvenții.

**Cheltuielile cu asistența socială** au fost de 126,57 miliarde lei (6,7% din PIB) în creștere cu 15,3% comparativ cu aceeași perioadă a anului precedent și s-au efectuat în proporție de 100,0% comparativ cu programul semestrial.

Evoluția cheltuielilor cu asistența socială a fost influențată, în principal, de implementarea măsurilor de recalculare a pensiilor din sistemul public cu începere de la 1 septembrie 2024, în conformitate cu prevederile Legii nr. 360/2023 din 29 noiembrie 2023 privind sistemul public de pensii.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor pentru energie electrică și gaze naturale, care până la finele lunii iunie 2025, au fost în sumă de 1,71 miliarde lei.

Se așteaptă ca aceste cheltuieli să-și mențină creșterea accentuată comparativ cu anul anterior și în trimestrul al treilea al anului 2025 urmând ca odată cu diminuarea efectului de bază al măsurilor de recalculare a pensiilor din sistemul public în ultimul trimestru al anului curent creșterea să se tempereze.

**Cheltuielile cu alte transferuri** au fost în sumă de 15,90 miliarde lei (0,8% din PIB) au fost cu 0,9% mai mari decât plățile efectuate în semestrul I 2024. Comparativ cu nivelul programat a se efectua pe primul semestru cheltuielile cu alte transferuri s-au efectuat în proporție de 72,6%.

**Cheltuielile privind proiectele finanțate din fonduri externe nerambursabile** (inclusiv subvențiile de la Uniunea Europeană aferente agriculturii și cheltuielile cu proiectele cu finanțare din sumele reprezentând asistenta financiara nerambursabilă aferenta PNRR) au fost de 29,91 miliarde lei (1,6% din PIB), cu 22,2% mai mari comparativ cu aceeași perioadă a anului precedent.

Evoluția plăților comparativ cu semestrul I 2024 a fost determinată de diminuarea cheltuielilor pentru proiectele finanțate din cadrul financiar 2014-2024, în timp ce cheltuielile pentru proiectele finanțate din cadrului 2021-2027 și cele aferente proiectelor finanțate din asistența financiară nerambursabilă alocată pentru PNRR au înregistrat creșteri cu 6,44 miliarde lei (+65,6%) și respectiv 4,23 miliarde lei(+154,8%).

În totalul cheltuielilor cu proiectele finanțate din fonduri externe nerambursabile ponderea cea mai ridicată au avut-o cheltuielile cu proiectele finanțate din fondurile aferente perioadei de programare 2021-2027 cu o pondere de 54,1%, cele alocate proiectelor finanțate din fonduri aferente asistenței financiare nerambursabile a PNRR cu o pondere de 23,3% și respectiv cele alocate proiectelor finanțate din fonduri aferente perioadelor de programare 2014-2020 și din Fondul de modernizare cu o pondere de 22,4%

Cheltuielile privind proiectele finanțate din fonduri externe nerambursabile s-au efectuat în proporție de 51,2% din nivelul programat pentru perioada analizată.

Discrepanța majoră între nivelul programat și cel efectuat al cheltuielilor cu proiectele finanțate din fonduri externe nerambursabile a fost determinată în principal de evoluția cheltuielile cu proiectele finanțate din fondurile aferente perioadei de programare 2021-2027, grad de realizare 49,3% și a celor aferente proiectelor finanțate din fonduri aferente asistenței financiare nerambursabile a PNRR unde gradul de realizare al plăților programate a fost de 43,5%.

**Cheltuielile cu finanțare din componenta de împrumut a PNRR** au fost în sumă de 8,45 miliarde lei(0,4% din PIB) cu 89,6% mai mari comparativ cu semestrul I 2024 gradul de realizare al cheltuielilor programate fiind de 76,8%.

**Cheltuielile pentru investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 50,44 miliarde lei (2,66% din PIB) cu 9,03%(+4,2 miliarde lei) mai mari comparativ cu semestrul I 2024.

Principalele obiective de investiții publice distincte pentru care s-au efectuat plăți în semestrul I al anului 2025 sunt:

* Autostrada Sibiu – Pitești – plăți 1.593.865 mii lei (reprezentând 71,89% din programul actualizat);
* Autostrada Buzău - Focșani – plăți 1.415.541 mii lei (reprezentând 88,21% din programul actualizat);
* Autostrada Ploiești - Buzău – plăți 1.317.849 mii lei (reprezentând 76,66% din programul actualizat);
* Electrificarea și reabilitarea liniei de cale ferată Cluj-Napoca - Oradea - Episcopia Bihor – plăți 657.429 mii lei (reprezentând 33,24% din programul actualizat);
* Autostrada Sibiu - Făgăraș – plăți 619.847 mii lei (reprezentând 56,63% din programul actualizat);
* Autostrada Focșani - Bacău – plăți 470.324 mii lei (reprezentând 67,17% din programul actualizat);
* Autostrada de Centură a municipiului București - Sector Centură Nord km.0+000 - km 52+770 – plăți 468.817 mii lei (reprezentând 67,65% din programul actualizat);
* Autostrada Bacău - Pașcani – plăți 440.268 mii lei (reprezentând 71,46% din programul actualizat);
* Reducerea eroziunii costiere Faza II (2014-2020) – plăți 421.286 mii lei (reprezentând 51,62% din programul actualizat);
* Modernizarea liniei feroviare Caransebeș - Timișoara - Arad – plăți 408.530 mii lei (reprezentând 20,59% din programul actualizat);
* Autostrada Brașov – Târgu Mureș – Cluj - Oradea – plăți 333.032 mii lei (reprezentând 36,27% din programul actualizat);
* Autostrada de Centură București - Sector Centură Sud km.52+700 - km 100+900 – plăți 323.978 mii lei (reprezentând 59,12% din programul actualizat);
* Drum expres Craiova Pitești și legăturile la drumurile existente – plăți 323.908 mii lei (reprezentând 31,86% din programul actualizat);
* Legătura rețelei de metrou cu Aeroportul Internațional Henri Coandă - Otopeni – plăți 318.107 mii lei (reprezentând 43,57% din programul actualizat);
* Reabilitarea liniei de cale ferată Brașov-Simeria, componentă a Coridorului Rin-Dunăre, pentru circulația cu viteza maximă de 160 km/h, secțiunea Brașov-Sighișoara, subsecțiunile 1.Brașov-Apața, 2.Apața-Cața și 3.Cața-Sighișoara – plăți 248.415 mii lei (reprezentând 44,79% din programul actualizat);
* Reabilitarea liniei C.F. Frontiera - Curtici - Simeria, parte componenta a Coridorului IV Pan-European pentru circulația trenurilor cu viteza maxima de 160 km/h; Tronsonul 2: km 614 - Gurasada si Tronsonul 3: Gurasada - Simeria – plăți 189.954 mii lei (reprezentând 20,28% din programul actualizat);
* Autostrada Lugoj-Deva – plăți 154.632 mii lei (reprezentând 47,73% din programul actualizat);
* Drum expres pentru realizarea conexiunii dintre Autostrada A3 (zona Turda) și Drum Național DN 1 (zona Tureni) – plăți 139.450 mii lei (reprezentând 82,69% din programul actualizat);
* Varianta de ocolire a municipiului Sfântu Gheorghe – plăți 85.647 mii lei (reprezentând 100% din programul actualizat);
* Construire Spital Orășenesc, localitatea Sinaia, județul Prahova – plăți 70.000 mii lei (reprezentând 100% din programul actualizat);
* Drum expres Brăila - Galați – plăți 69.999 mii lei (reprezentând 60,02% din programul actualizat);
* Lărgire la 4 benzi DN 7, Bâldana - Titu km 30+950 - 52+350 – plăți 57.744 mii lei (reprezentând 44,55% din programul actualizat).



**Stocul plăților restante** raportate la data de 30 iunie 2025 a fost în sumă totală de 5.896,4 milioane lei, cu 116,2% peste nivelul înregistrat la data de 30 iunie 2024 pe fondul creșterii plăților restante la nivelul bugetului asigurărilor sociale cu 1.521,7 milioane lei, în administrația locală cu 592,7 milioane lei și la nivelul administrației centrale cu 1054,2 milioane lei. Plățile restante din administrația locală au reprezentat 51,2% din totalul plăților restante înregistrate la 30 iunie 2025.



**Arieratele** (plățile restante peste 90 de zile) înregistrate la data de 30 iunie 2025 au fost în sumă de 584,3 milioane lei, ceea ce reprezintă o creștere cu 13,5% comparativ cu cele înregistrate la data de 30 iunie 2024 pe fondul creșterii arieratelor la nivelul administrației locale cu 32,0% și diminuării cu 18,5% a acestora la nivelul administrației centrale. Arieratele din administrația locală au reprezentat 94,4% din totalul arieratelor înregistrate la 30 iunie 2025.

**IV. Finanțarea deficitului bugetar și datoria publică**

**IV.1 Datoria publică**

Datoria guvernamentală conform metodologiei UE s-a situat la data de 30 iunie 2025 la un nivel de 57,2% din PIB sub plafonul de 60% stabilit prin Tratatul de la Maastricht. Datoria internă a administrației publice a reprezentat 28,7% din PIB, iar datoria externă 28,5% din PIB.

Conform datelor publicate de EUROSTAT , la sfârșitul trim. I 2025, România s-a situat pe locul 16 între statele membre UE ca nivel de îndatorare, de 55,8% din PIB, media datoriei guvernamentale pentru zona euro (EA 20) fiind de 88,0% din PIB, iar cea pentru UE fiind de 81,8% din PIB.

La finele trimestrului I 2025, statele membre cu cel mai ridicat nivel al datoriei publice guvernamentale în PIB (de peste 60% din PIB) sunt Grecia (152,5%), Italia (137,9%), Franța (114,1%), Belgia (106,8%), Spania (103,5%) și Portugalia (96,4%), un număr de 13 state membre au înregistrat un nivel de îndatorare de peste 60%.membre au înregistrat un nivel de îndatorare de peste 60%.

**IV.2 Finanțarea deficitului bugetar în semestrul I 2025**

1. Piața internă - total atras cca 88,13 miliarde echivalent lei, din care 2,6 miliarde EUR și 75,1 miliarde lei, prin:
* Licitații de titluri de stat pe piața interbancară: 46,77 miliarde lei și 1,59 miliarde EUR, cu următoarea structură de maturități:
	+ 16,7% emisiuni de certificate de trezorerie cu discont cu maturitate de până la 12 luni și emisiuni de obligațiuni de tip benchmark cu maturități reziduale până la 1 an;
	+ 45,7% emisiuni de obligațiuni de tip benchmark cu maturități reziduale între 1 și 5 ani;
	+ 37,6% emisiuni de obligațiuni de tip benchmark cu maturități reziduale între 5 și 15 ani.
* Emisiuni de certificate de trezorerie cu discount lansate în anul 2025 ce scadențează tot în anul 2025: 3,58[[13]](#footnote-13) miliarde RON.
* Plasamente private: 2,0 miliarde RON.
* Operațiuni de preschimbare: titluri de stat emise pe piața internă scadente în 2025[[14]](#footnote-14) și 2026[[15]](#footnote-15) au fost preschimbate cu titluri de stat cu maturități mai lungi în sumă de 2,46 miliarde lei.
* Titluri de stat pentru populație: 25,3 miliarde echivalent lei (respectiv 20,3 miliarde lei și 0,99 miliarde EUR), prin intermediul programelor TEZAUR și FIDELIS. Prin programul TEZAUR au fost realizate emisiuni lunare, cu maturități de 1, 3 și 5 ani, cu un volum atras de 14,6 miliarde lei. Prin programul FIDELIS au fost lansate 5 emisiuni, prin intermediul sindicatului de bănci format din Banca Transilvania/BT Capital Partners, BCR, BRD și Alpha Bank. Emisiunile au fost denominate atât în lei (maturități de 1, 2, 3, 4, 5 și 6 ani), cât și în EUR (maturități de 2, 5 și 7 ani), cu un volum atras de 4,98 miliarde echivalent lei. În cursul anului 2025 prin programul FIDELIS au fost lansate tranșe dedicate donatorilor, care au beneficiat de o dobândă preferențială, fiind atrasă suma de 1,15 miliarde lei. În funcție de maturitate, cca 55% din suma totală atrasă prin intermediul programelor TEZAUR si FIDELIS a fost pentru maturitatea de 1 an și cca 45% pentru instrumente cu maturități mai lungi.

2. Piața externă: – s-a avut în vedere asigurarea unei prezențe constante pe piețele externe de capital în condiții de cost avantajoase pentru România, precum și diversificarea bazei de investitori și consolidarea rezervei financiare în valută la dispoziția Trezoreriei Statului.

Au fost realizate 2 emisiuni de euroobligațiuni și 12 plasamente private în sumă de 8,5 miliarde EUR echivalent.

 Termeni financiari - euroobligațiuni

|  |  |  |  |  |  |
| --- | --- | --- | --- | --- | --- |
| **Luna** | **Valoare totală** | **Maturitate** | **Valoare** | **Cupon** | **Randament** |
| Februarie  | **2,8 mld. EUR și 1,25 mld. USD** | 5 ani | 1,4 mld. EUR | 5,250% | 5,288% |
| 9 ani | 1,4 mld. EUR | 6,250% | 6,337% |
| 12 ani | 1,25 mld. USD | 7,500% | 7,547% |
| Martie | **2,75 mld EUR** | 7 ani | 2,25 mld. EUR | 5,875% | 5,917% |
| 14 ani | 0,5 mld. EUR | 6,750% | 6,785% |

Prin utilizarea unor împrumuturi sub forma plasamentelor private s-a avut în vedere completarea finanțării de pe piețele financiare internaționale.

În primul semestru al anului 2025 au fost efectuate trageri din împrumuturi IFI în sumă de 0,77 miliarde EUR, iar sumele disponibilizate din cadrul componentei de împrumut pentru implementarea Planului Național de Redresare și Reziliență (PNRR) au fost în valoare de 0,76 miliarde EUR.

**VI.3 Garanții de stat**

**Garanțiile de stat acordate în cadrul programelor guvernamentale**  Noua casă (OUG 60/2009), a fost în sumă de cca 0,007 miliarde lei, în limita plafonului de 20 miliarde lei stabilit prin Legea nr.8/2025 pentru aprobarea plafoanelor unor indicatori specificați în cadrul fiscal-bugetar pe anul 2025.

**VI.4 Datoria publică locală**

În semestrul I al anului 2025, tragerile autorizate din finanțările rambursabile contractate sau care urmau să fie contractate de către unitățile/subdiviziunile administrativ-teritoriale au fost în sumă de 2.000 milioane lei, iar finanțările rambursabile autorizate pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de cca. 1.740,74 milioane lei, în limita plafoanelor anuale aprobate conform Legii nr. 8/2025 pentru aprobarea plafoanelor unor indicatori specificați în cadrul fiscal-bugetar pe anul 2025.

De asemenea, au fost autorizate finanțări rambursabile, în sumă totală de cca. 852,09 milioane lei, pentru a fi contractate de unitățile/subdiviziunile administrativ-teritoriale în vederea prefinanțării și/sau cofinanțării de proiecte care beneficiază de fonduri externe nerambursabile de la Uniunea Europeană, iar în baza art. 1 din Ordonanța de urgență a Guvernului nr. 25/2025 pentru asigurarea unor împrumuturi din Trezoreria Statului, au fost autorizate împrumuturi în sumă totală de cca. 293,42 milioane lei destinate cofinanțării proiectelor finanțate din fonduri externe nerambursabile de la Uniunea Europeană și de la donatori europeni în cadrul programelor interguvernamentale, inclusiv pentru cheltuielile neeligibile asociate proiectelor.

# **V. Absorbția fondurilor externe nerambursabile**

Pentru perioada de programare 2021-2027, România are o alocare totală, de cca. 80 miliarde euro, din fonduri UE, împărțită astfel: **pentru CFM 2021-2027[[16]](#footnote-16):** 51,28 miliarde euro (din care 30,31 miliarde euro, alocați pentru Politica de coeziune (PC) și 20,98 miliarde euro, alocați pentru Politica agricola comuna (PAC)) și **pentru** **Next Generation EU/NGUE** (instrumentul de redresare economică) – 28.5 miliarde euro (din care asistență financiară nerambursabilă în valoare de 13.6 miliarde euro, alocați pentru Mecanismul de Recuperare și Reziliență (MRR) și 14,9 miliarde euro din componenta împrumut aferentă MRR.

În cadrul MRR România a primit de la Uniunea Europeană următoarele sume:

* 6,4 miliarde euro din componenta de granturi, din care prefinanțare în valoare de 2,14 miliarde euro și rambursări de 4,26 miliarde euro, precum și
* 4,32 miliarde euro din componenta MRR de împrumut.

În ceea ce privește **CFM 2021-2027**, în primul semestru al anului **2025** România a primit de la bugetul UE suma de 4,87 miliarde euro, din care 0,64 miliarde euro reprezintă avansuri, iar 4,23 miliarde euro rambursări. Se observă o evoluție accelerată a absorbției de fonduri față de prima jumătate a anului 2024 când România a atras 2,63 miliarde euro. În această perioadă, cele mai bune rezultate în cadrul CFM 2021-2027 au fost înregistrate pe fondurile din Politica de Coeziune 2,47 miliarde Euro și Fondul European pentru Garantare Agricolă (FEGA) prin intermediul căruia s-au atras 1,73 miliarde euro.

În cadrul **CFM 2014-2020** sumele în valoare de 0,26 miliarde euro primite de România de la bugetul UE în primul semestru al anului 2025 indică o încetinire a absorbției pe finalul perioadei de programare.



 





\* Cifre rotunjite - Sumele provin din sinteza „Evoluția fluxurilor financiare dintre România și Uniunea Europeană” - BFN la 30.06.2025 și pot fi ușor diferite ca urmare a rotunjirilor.

NOTĂ : raportarea include si fonduri europene care nu fac parte din CFM, dar sunt aferente perioadei de programare respective.

# **Concluzii**

* + Soldul bugetului general consolidat la semestrul I 2025 a fost de 69,80 miliarde lei (3,68% din PIB), reprezentând 51,8% din ținta de deficit stabilită pe anul 2025 prin Legea nr. 8/2025, pentru aprobarea plafoanelor unor indicatori specificați în cadrul fiscal-bugetar pe anul 2025, ceea ce indică necesitatea adoptării unor măsuri de temperare a evoluției deficitului bugetar. O parte din acestea au fost realizate prin Legea nr. 141/2025 privind unele măsuri fiscal-bugetare.
	+ Datoria guvernamentală conform metodologiei UE s-a situat la data de 30 iunie 2025 la un nivel de 57,2% din PIB sub plafonul de 60% stabilit prin Tratatul de la Maastricht. Datoria internă a administrației publice a reprezentat 28,7% din PIB, iar datoria externă 28,5% din PIB.
	+ Veniturile bugetului general consolidat au fost superioare încasărilor din perioada similară a anului anterior, în termeni nominali, creșterea fiind de 12,7% iar ca pondere în PIB au crescut cu 0,7 puncte procentuale de la 15,7% din PIB în semestrul I 2024 la 16,4% din PIB în perioada analizată. Veniturile bugetului general consolidat nu au atins nivelul programat pentru semestrul I 2025 în principal pe fondul evoluției slabe a încasărilor din fondurile externe nerambursabile inclusiv asistența financiară nerambursabilă aferentă PNRR, în timp ce veniturile din economia internă au fost cu 1,8% sub nivelul programat pentru perioada analizată. În contextul execuției bugetare din primele 6 luni ale anului 2025 se contura un nivel al veniturilor bugetare inferior celui din proiectul de buget, pe următoarele categorii de venituri: impozit pe profit (-1,1 miliarde lei), TVA (-6,5 miliarde lei), accize (-0,5 miliarde lei), contribuții de asigurări datorate bugetului de stat (-0,4 miliarde lei) și venituri nefiscale (-1,8 miliarde lei). Astfel în luna iulie a fost adoptat un pachet de măsuri fiscal-bugetare cu impact pe venituri de 9,65 miliarde lei, din care contribuții de asigurări sociale de sănătate (+1,85 miliarde lei), TVA (+6,0 miliarde lei), accize (+1,0 miliard lei), taxe pentru jocurile de noroc (+0,5 miliarde lei) și impozitul pe cifra de afaceri realizată de instituțiile de credit (+0,3 miliarde lei).
* Cheltuielile bugetului general consolidat au fost cu 12,1% mai mari comparativ cu aceeași perioadă a anului anterior, reprezentând 47,2% din programul anual prognozat. Comparativ cu semestrul I 2024, evoluția cheltuielilor bugetare în primul semestru al anului curent a fost inferioară evoluției veniturilor bugetare în condițiile în care gradul de efectuare al cheltuielilor programate a fost de 88,7%.
* Cheltuielile pentru investiții au însumat 50,44 miliarde lei (2,66% din PIB) cu 9,03% (+4,2 miliarde lei) mai mari comparativ cu semestrul I 2024.
	+ Cheltuielile privind proiectele finanțate din fonduri externe nerambursabile (inclusiv subvențiile de la Uniunea Europeană aferente agriculturii și cheltuielile cu proiectele cu finanțare din sumele reprezentând asistenta financiara nerambursabilă aferenta PNRR) au fost cu 22,2% mai mari comparativ cu aceeași perioadă a anului precedent pe fondul atragerii fondurilor aferente proiectelor finanțate din cadrului 2021-2027 și cele aferente proiectelor finanțate din asistența financiară nerambursabilă alocată pentru PNRR.
	+ Absorbția fondurilor externe nerambursabile nu a atins nivelul programat pentru semestrul I 2025 și ca urmare este imperios necesar ca în a doua jumătate anului curent ordonatorii principali de credite să accelereze implementarea proiectelor finanțate din fonduri externe nerambursabile aferente noului cadru financiar 2021-2027 și a celor din asistența financiară nerambursabilă a PNRR.
* Având în vedere execuția bugetară din primul semestru al anului 2025 apreciem că pentru atingerea țintei de deficit stabilite pentru anul 2025 este necesar să fie continuate și intensificate eforturile pentru o colectare cât mai bună a veniturilor bugetare astfel încât nivelul programat să fie atins. Totodată în cazul cheltuielilor bugetare se recomandă o atenție deosebită în angajarea de noi cheltuieli precum și o analiză riguroasă a cheltuielilor programate în vederea identificării unor eventuale sume ce pot fi economisite astfel încât să nu afecteze negativ soldul bugetar stabilit pentru anul 2025.
* În lipsa unor măsuri bugetare, care să conducă la limitarea și diminuarea cheltuielilor bugetare pe perioada rămasă până la sfârșitul acestui an în contextul în care creșterea economică este inferioară celei pe bazele căreia a fost construit bugetul pentru anul 2025 există riscul major ca ținta de deficit asumată să fie depășită cu consecințe imediate asupra creșterii costurilor finanțării deficitului bugetar dar și asupra fondurilor alocate pentru investiții în cadrul Politicii de Coeziune cât și asupra fondurilor alocate prin Planul Național de Redresare și Reziliență.
1. decembrie 2024-mai 2025/decembrie 2023-mai 2024 [↑](#footnote-ref-1)
2. Ordonanța de urgență a Guvernului nr. 156/2024 privind unele măsuri fiscal-bugetare în domeniul cheltuielilor publice pentru fundamentarea bugetului general consolidat pe anul 2025, pentru modificarea şi completarea unor acte normative, precum şi pentru prorogarea unor termene [↑](#footnote-ref-2)
3. H.G nr. 1506/2024 pentru stabilirea salariului de bază minim brut pe ţară garantat în plată [↑](#footnote-ref-3)
4. exclusiv restituiri și majorări de întârziere [↑](#footnote-ref-4)
5. TVA din operațiuni interne au crescut cu 5,8%, iar TVA din importurile de bunuri au scăzut cu 5,6% [↑](#footnote-ref-5)
6. comunicat de presă INS nr. 196/06 august 2025- Comerț și servicii [↑](#footnote-ref-6)
7. comunicat de presă INS nr.200/11 august 2025 - Comerț internațional cu bunuri (calcule interne) [↑](#footnote-ref-7)
8. nivel accize la benzină fără plumb de la 3094,62 lei/ tonă valabil la 01.07.2024, la 3284,13 cu 01.01.2025 [↑](#footnote-ref-8)
9. nivel accize la motorină de la 2584,49 lei/ tonă valabil cu 01.07.2024, la 2742,76 lei/tonă cu 01.01.2025 [↑](#footnote-ref-9)
10. nivel accize la țigarete de la 672,92 lei/1000 țigarete valabil de la 01.01.2024, la 687,98 lei/1000 țigarete cu 01.04.2025; [↑](#footnote-ref-10)
11. dețin o pondere de aproximativ 98,3% în această categorie [↑](#footnote-ref-11)
12. decembrie 2024-mai 2025/decembrie 2023-mai 2024 [↑](#footnote-ref-12)
13. Această suma nu are impact pe implementarea planului de finanțare estimat pentru anul 2025, sumele atrase fiind rambursate tot în acest an crescând astfel refinanțarea anului curent [↑](#footnote-ref-13)
14. În sumă de 1,81 mld. Lei [↑](#footnote-ref-14)
15. În sumă de 648 mln. Lei, această sumă nu are impact pe implementarea planului de finanțare estimat pentru anul 2025 [↑](#footnote-ref-15)
16. https://op.europa.eu/en/publication-detail/-/publication/d3e77637-a963-11eb-9585-01aa75ed71a1/language-en [↑](#footnote-ref-16)